I to et halvt år har murermester Kjeld Pedersen planlagt flytningen af Rubjerg Knude Fyr. I dag kunne han endelig gå i gang med det omfattende arbejde.

Allerede klokken seks i morges stod Kjeld Pedersen klar ved Rubjerg Knude Fyr til at dirigere mandskabet i de store enterprenørmaskiner i gang med arbejdet. - Jeg har ikke sovet så meget i nat. Jeg har glædet mig ufatteligt meget til at komme i gang, siger Kjeld Pedersen. Kjeld Pedersen driver til daglig Lønstrup Murerforretning. Han har af Hjørring Kommune fået opgaven med at flytte fyret og dermed redde det fra at styrte i havet. - Fyret kan ikke klare flere storme, så det skal flyttes, inden det ender i havet, siger Kjeld Pedersen. Rubjerg Knude Fyr er bygget for 120 år siden. Dengang var der 200 meter til havet. I dag er der få meter. - Det er en kæmpe opgave for sådan en lille forretning som min, men jeg er godt forberedt, og jeg har fået fat i de bedste folk til opgaven, siger Kjeld Pedersen. Det er første gang i Danmarkshistorien, at man forsøger at flytte et fyr for at redde det fra at styrte i havet. Flytningen af Rubjerg Knude Fyr koster fem millioner kroner. Pengene til flytningen blev sidste år bevilliget som en del af finansloven for 2018. Hos Hjørring Kommune godkendte man i år flytningen, hvorefter man lavede aftale med Kjeld Pedersen fra Lønstrup Murerforretning. Rubjerg Knude Fyr er den største turistattraktion i Hjørring Kommune. Hvert år besøges fyret af mere end en kvart million mennesker. - Det er en forretning for Lønstrup. Det er en forretning for Hjøring Kommune og Vendsyssel. Det er et ikon. Vi har fået mange henvendelser fra Tyskland. Det er helt sindsygt. Vi arbejder med noget, som har utrolig tiltrækning på turister, og det tør vi ikke bare lade os glide af hænde, siger Hjørrings borgmester Arne Boelt. Selve flytningen af fyret er planlagt til at skulle foregå i uge 43. På 10 timer bliver det rullet 80 meter væk fra kysten. - Jeg er en lille smule nervøs for, at det kan gå galt. Jeg bliver ked af det, hvis det går galt. Vi har kun det ene forsøg, og vi gør det, så godt, som vi kan, siger Kjeld Pedersen. Sidste chance for at komme op i Rubjerg Knude Fyr inden flytningen er i weekenden. Fra på mandag er der lukket af på pladsen omkring fyret.